NEUVOSTON PÄÄTÖS (EU) 2019/848,

annettu 17 päivänä toukokuuta 2019,

oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen tekemisestä Euroopan unionin puolesta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 6 kohdan toisen alakohdan a alakohdan v alakohdan ja 218 artiklan 7 kohdan kanssa,

ottaa huomioon Euroopan komission ehdotuksen,

ottaa huomioon Euroopan parlamentin hyväksynnän,

sekä katsoo seuraavaa:

(1) Neuvosto valtuutti 19 päivänä marraskuuta 2013 komission aloittamaan unionin puolesta neuvottelut uuden oliiviöljyä ja syötäväksi tarkoitettuja oliiveja koskevan kansainvälisen sopimuksen tekemiseksi.

(2) Yhdistyneiden kansakuntien kauppa- ja kehityskonferenssin (UNCTAD) 24 jäsenvaltion sekä kahden hallitusten välisen organisaation edustajat hyväksyivät oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen, jäljempänä ’sopimus’, tekstin 9 päivänä lokakuuta 2015 oliiviöljyä ja syötäväksi tarkoitettuja oliiveja koskevan vuoden 2005 kansainvälisen sopimuksen jatkosopimuksesta neuvottelevan Yhdistyneiden kansakuntien konferenssin aikana.

(3) Neuvoston päätöksen (EU) 2016/1892 (1) mukaisesti sopimus allekirjoitettiin unionin puolesta 28 päivänä marraskuuta 2016 Yhdistyneiden kansakuntien päämajassa New Yorkissa sillä varauksella, että sopimuksen tekeminen saatetaan myöhemmin päätökseen.

(4) Sopimus tuli sen 31 artiklan 2 kohdan mukaisesti väliaikaisesti voimaan 1 päivänä tammikuuta 2017.

(5) Kansainvälisen oliivineuvoston päätöksentekoelin on jäsenneuvosto, joka käyttää kaikkia toimivaltuuksia ja vastaa kaikista tehtävistä, jotka ovat tarpeen sopimuksen tavoitteiden saavuttamiseksi. Komissio olisi valtuutettava edustamaan unionia jäsenneuvostossa.

(6) Sopimuksen 19 artiklan 2 kohdan mukaisesti jäsenneuvosto voi muuttaa sopimuksen liitteissä B ja C vahvistettuja oliiviöljyjen, oliivin puristemassaöljyjen ja syötäväksi tarkoitettujen oliivien nimityksiä ja määritelmiä ja siten muuttaa sopimusta.

(7) Jotta voidaan helpottaa tällaisten sopimuksen muutosten hyväksymistä jäsenneuvostossa ja välttää se, ettei unionin kantaa ole vahvistettu, komissiolle olisi annettava valtuudet hyväksyä tällaiset ehdotetut muutokset unionin puolesta tiettyjen aineellisten ja menettelyllisten edellytysten täyttyessä.

(8) Jotta voidaan varmistaa, että sopimuksen liitteiden B ja C ehdotettuja muutoksia koskeva komission hyväksyntä on yhteensopiva tässä päätöksessä vahvistettujen edellytysten kanssa, komission olisi toimitettava kyseiset ehdotetut muutokset riittävän hyvissä ajoin neuvostolle.

(9) Jäsenvaltioiden hallitusten pysyvien edustajien komitean, jäljempänä ’Coreper’, olisi arvioitava komission neuvostolle toimittamien ehdotettujen muutosten yhteensopivuus. Komission olisi hyväksyttävä kyseiset ehdotetut muutokset, ellei Euroopan unionista tehdyn sopimuksen 16 artiklan 4 kohdan mukainen neuvoston määrävähemmistöä vastaava määrä jäsenvaltioita vastusta niitä Coreperissa.

(10) Sopimus olisi hyväksyttävä,

ON HYVÄKSYNYT TÄMÄN PÄÄTÖKSEN:

1 artikla Hyväksytään oliiviöljyä ja syötäväksi tarkoitettuja oliiveja koskeva vuoden 2015 kansainvälinen sopimus unionin puolesta (2).

2 artikla Neuvoston puheenjohtaja nimeää yhden tai useamman henkilön, jolla on oikeus tallettaa sopimuksen 28 artiklan 4 kohdassa määrätty hyväksymiskirja unionin puolesta (3).

3 artikla Komissio edustaa unionia jäsenneuvostossa.

4 artikla Kun jäsenneuvostolle esitetään hyväksyttäväksi muutoksia sopimuksen liitteissä B ja C vahvistettuihin oliiviöljyjen, oliivin puristemassaöljyjen ja syötäväksi tarkoitettujen oliivien nimityksiin ja määritelmiin sopimuksen 19 artiklan 2 kohdan mukaisesti, komissio valtuutetaan hyväksymään ehdotetut muutokset unionin puolesta seuraavin edellytyksin: 1) Komissio varmistaa, että unionin puolesta annettu hyväksyntä — on unionin edun mukainen, — sillä edistetään unionin kauppapolitiikan puitteissa asetettuja tavoitteita, — siinä otetaan huomioon unionin tuottajien, kauppiaiden ja kuluttajien edut, — se ei ole ristiriidassa unionin oikeuden tai kansainvälisen oikeuden kanssa eikä etenkään ole ristiriidassa Euroopan parlamentin ja neuvoston asetuksen (EU) N:o 1308/2013 (4) kanssa, sanotun kuitenkaan rajoittamatta komission oikeutta antaa delegoituja säädöksiä, joilla muutetaan unionin sääntöjä jäsenneuvoston hyväksymien sopimuksen muutosten mukaisesti, erityisesti kun on kyse mainitun asetuksen 75 artiklassa tarkoitetuista kaupan pitämisen vaatimuksista oliiviöljyn ja syötäväksi tarkoitettujen oliivien alalla, — sillä edistetään soveltuvissa tapauksissa oliivituotteiden laadun paranemista tehostamalla vilpillisten ja petollisten menettelyjen sekä väärentämisen havaitsemista, — siinä otetaan soveltuvissa tapauksissa paremmin huomioon aitojen oliivituotteiden moninaisuus, — sillä pyritään soveltuvissa tapauksissa yhdenmukaistamaan oliiviöljyjen, oliivin puristemassaöljyjen ja syötäväksi tarkoitettujen oliivien fysikaalis-kemiallisia ja aistinvaraisia ominaisuuksia koskevia kansainvälisiä standardeja, — sillä vältetään soveltuvissa tapauksissa innovoinnin esteiden syntyminen, ja — sillä helpotetaan soveltuvissa tapauksissa oliivituotteiden kauppaa. 2) Ennen kuin komissio hyväksyy tällaiset ehdotetut muutokset unionin puolesta, komissio toimittaa ne neuvostolle riittävän hyvissä ajoin ja vähintään 15 työpäivää ennen kokousta, jossa jäsenneuvostolle esitetään hyväksyttäväksi kyseiset ehdotetut muutokset. Coreperin on arvioitava ehdotettujen muutosten yhdenmukaisuus tämän artiklan 1 kohdassa säädettyjen kriteerien kanssa. Komissio hyväksyy ehdotetut muutokset unionin puolesta, jollei Euroopan unionista tehdyn sopimuksen 16 artiklan 4 kohdan mukainen neuvoston määrävähemmistöä vastaava määrä jäsenvaltioita vastusta niitä. Jos on tällainen määrävähemmistö, komissio hylkää ehdotetut muutokset unionin puolesta.

5 artikla Tämä päätös tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 17 päivänä toukokuuta 2019. Neuvoston puolesta Puheenjohtaja E.O. TEODOROVICI

(1) Neuvoston päätös (EU) 2016/1892, annettu 10 päivänä lokakuuta 2016, oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen allekirjoittamisesta unionin puolesta ja sen väliaikaisesta soveltamisesta (EUVL L 293, 28.10.2016, s. 2).

(2) Sopimuksen teksti on julkaistu virallisessa lehdessä (EUVL L 293, 28.10.2016, s. 4) yhdessä sen allekirjoittamista koskevan päätöksen kanssa.

(3) Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.

(4) Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 992/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).